Document ID: 32003D0107

Απόφαση της Επιτροπής
της 17ης Ιουλίου 2002
σχετικά με την κρατική ενίσχυση την οποία η Ιταλία προτίθεται να χορηγήσει στην ILVA SpA
[κοινοποιηθείσα υπό τον αριθμό Ε(2002) 2595]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2003/107/ΕΚΑΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 4 στοιχείο γ),
την απόφαση 2496/96/ΕΚΑΧ της Επιτροπής, της 18ης Δεκεμβρίου 1996, σχετικά με τη θέσπιση κοινοτικών κανόνων για τις ενισχύσεις προς τη βιομηχανία σιδήρου και χάλυβα(1), και ιδίως το άρθρο 6 παράγραφος 5,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερόμενους να υποβάλουν τις παρατηρήσεις τους σύμφωνα με τα εν λόγω άρθρα(2) και έχοντας υπόψη τις παρατηρήσεις αυτές,
Εκτιμώντας τα ακόλουθα:
I. ΔΙΑΔΙΚΑΣΙΑ
(1) Με επιστολή της 20ής Δεκεμβρίου 2001, η οποία καταχωρήθηκε στις 21 Δεκεμβρίου 2001, η Ιταλία γνωστοποίησε στην Επιτροπή την πρόθεσή της να χορηγήσει ενίσχυση για επενδύσεις που πρόκειται να υλοποιηθούν από την εταιρεία ILVA SpA, στο εργοστάσιό της στον Τάραντα.
(2) Με επιστολή της 18ης Φεβρουαρίου 2002, η Επιτροπή γνωστοποίησε στην Ιταλία την απόφασή της να κινήσει τη διαδικασία σύμφωνα με το άρθρο 6 παράγραφος 5 της απόφασης 2496/96/ΕΚΑΧ (στο εξής "κώδικας των κρατικών ενισχύσεων προς τη βιομηχανία σιδήρου και χάλυβα") σχετικά με την εν λόγω ενίσχυση.
(3) Η απόφαση της Επιτροπής για την κίνηση της διαδικασίας δημοσιεύθηκε στην Επίσημη Εφημερίδα των Ευρωπαϊκών Κοινοτήτων(3). Η Επιτροπή κάλεσε τους ενδιαφερομένους να υποβάλουν τις παρατηρήσεις τους για την εν λόγω ενίσχυση.
(4) Με επιστολή της 12ης Απριλίου 2002, που καταχωρήθηκε στις 17 Απριλίου 2002, οι ιταλικές αρχές πληροφόρησαν την Επιτροπή ότι, λαμβανομένης υπόψη της ημερομηνίας λήξης της 22ας Ιουλίου που επιβάλει ο κώδικας των κρατικών ενισχύσεων προς τη βιομηχανία σιδήρου και χάλυβα για την καταβολή της ενίσχυσης, η ILVA SpA είχε αποφασίσει να παραιτηθεί της δεύτερης και τρίτης δόσης της ενίσχυσης. Επιπλέον, η Ιταλία πληροφόρησε την Επιτροπή ότι η εταιρεία είχε αποφασίσει να μην υλοποιήσει πέντε από τα δεκατρία σχέδια που περιέχονται στην αρχική κοινοποίηση και ότι κατά συνέπεια καμία ενίσχυση δεν θα εχορηγείτο σε σχέση με αυτά τα σχέδια. Πρόκειται για σχέδια που περιγράφονται στα σημεία 8, 9, 13, 14 και 16 της απόφασης κίνησης της διαδικασίας. Με την ίδια επιστολή, η ιταλική κυβέρνηση διαβίβασε συμπληρωματικές πληροφορίες για τα υπόλοιπα σχέδια.
(5) Με επιστολή στις 18 Απριλίου, η UK Steel Association υπέβαλε τις παρατηρήσεις της σχετικά με την ενίσχυση, τις οποίες η Επιτροπή διαβίβασε στις ιταλικές αρχές, δίνοντάς τους τη δυνατότητα να τοποθετηθούν σχετικά. Οι παρατηρήσεις των ιταλικών αρχών υποβλήθηκαν με επιστολή στις 22 Μαΐου 2002.
II. ΠΕΡΙΓΡΑΦΗ ΤΗΣ ΕΝΙΣΧΥΣΗΣ
(6) Η ILVA SpA παράγει χάλυβα και ανήκει στον όμιλο Riva.
(7) Η ενίσχυση χορηγείται από το Υπουργείο Βιομηχανίας, Εμπορίου και Βιοτεχνίας, με βάση τον νόμο αριθ. 488/92 σχετικά με την παροχή διευκολύνσεων σε μειονεκτικές περιοχές ("μετατροπή σε νόμο, με τροποποιήσεις του νομοδιατάγματος της 22ας Οκτωβρίου 1992 αριθ. 415, σχετικά με τροποποιήσεις στο νόμο αριθ. 64 της 1ης Μαρτίου 1986 όσον αφορά τους οργανικούς κανόνες της έκτακτης παρέμβασης στη Νότια Ιταλία και τους κανόνες για τη διευκόλυνση των παραγωγικών δραστηριοτήτων"). Η ενίσχυση εγκρίθηκε υπό την επιφύλαξη της έγκρισής της και από την Ευρωπαϊκή Επιτροπή.
(8) Κατόπιν της μερικής απόσυρσης της κοινοποίησης που αναφέρεται στην αιτιολογική σκέψη 4, οι δαπάνες που θεωρούνται επιλέξιμες για ενισχύσεις εκ μέρους των ιταλικών αρχών ανέρχονται σε 20225000 ευρώ. Η ενίσχυση που χορηγείται σύμφωνα με το νόμο 488/92 δεν υπολογίζεται με βάση ένα σταθερό ποσοστό των επιλέξιμων δαπανών, αλλά με βάση ένα ποσοστό που εκφράζεται ως καθαρό ισοδύναμο επιχορήγησης (ΚΙΕ) εντός των ορίων της ανώτατης ενίσχυσης που εγκρίθηκε από την Ευρωπαϊκή Επιτροπή για το εν λόγω καθεστώς ενισχύσεων, λαμβανομένου υπόψη του μεγέθους της επιχείρησης και της τοποθεσίας της μονάδας παραγωγής. Στη συγκεκριμένη περίπτωση της ILVA SpA, το ποσοστό που εγκρίθηκε από την Ιταλία ήταν 12,25 % ΚΙΕ, ήτοι 3034000 ευρώ για καταβολή σε τρεις δόσεις. Όμως, κατόπιν της παραίτησης της εταιρείας από τις δύο τελευταίες δόσεις θα χορηγηθεί μία μόνον δόση. Η πραγματική ενίσχυση θα ανέλθει, κατά συνέπεια, σε 980000 ευρώ και θα αφορά τα σχέδια που παρουσιάζονται κατωτέρω.
(9) Επεξεργασία των υποπροϊόντων της μονάδας οπτανθρακοποίησης: ανανέωση των τριών υπαρχουσών γραμμών για την απορρόφηση της αμμωνίας και την ψύξη των αερίων οπτανθρακοποίησης. Αυτές οι γραμμές ανανεώθηκαν πλήρως το 1991 και η υπόλοιπη χρήσιμη ζωή τους κατά τη χρονική περίοδο της επένδυσης υπερβαίνει τα δεκαπέντε έτη. Η συνολική δαπάνη αναφέρεται στον απαραίτητο εξοπλισμό και ανέρχεται σε 3100000 ευρώ. Απ' αυτό το ποσό, 800000 ευρώ θεωρήθηκαν δαπάνες συντήρησης· συνεπώς, οι επιλέξιμες δαπάνες ανέρχονται σε 2300000 ευρώ.
(10) Αντικατάσταση του υφιστάμενου συστήματος διήθησης της σκόνης, το οποίο στηρίζεται στη χρήση κυκλώνων ή ηλεκτροστατικών κατακρημνιστήρων, από νέο σύστημα το οποίο θα στηρίζεται στη χρήση υφάσματος. Το ανώτατο επίπεδο εκπομπών που καθορίζεται από τους υποχρεωτικούς κανόνες είναι 100 mg/Nmc. Χάρη στο νέο σύστημα, το επίπεδο της σκόνης στους καπνούς θα μειωθεί από 50 mg/Nmc σε 30 mg/Nmc, ήτοι μείωση της τάξης του 40 %. Το υπάρχον σύστημα ανέρχεται στις αρχές της δεκαετίας του 1970 και η υπόλοιπη χρήσιμη ζωή του κατά τη χρονική περίοδο της επένδυσης είναι δεκαπέντε έτη. Οι επιλέξιμες δαπάνες αναφέρονται στον απαραίτητο εξοπλισμό και ανέρχονται σε 1292000 ευρώ.
(11) Εγκατάσταση συστήματος παρακολούθησης των εκπομπών των κλιβάνων οπτανθρακοποίησης και της μονάδας επίτηξης. Η εγκατάσταση αυτή απαιτήθηκε από τις περιφερειακές αρχές. Η δαπάνη του εξοπλισμού ανέρχεται σε 1033000 ευρώ.
(12) Εγκατάσταση ενός συστήματος κυλιόμενης ταινίας για τη μεταφορά των ορυκτών στη μονάδα ομογενοποίησης. Το σύστημα αυτό θα αντικαταστήσει την τρέχουσα μέθοδο μεταφοράς μέσω φορτηγών και θα επιτρέψει την εξάλειψη των εκπομπών σκόνης. Η συνολική δαπάνη του σχεδίου ανέρχεται σε 4700000 ευρώ. Σύμφωνα με τις ιταλικές αρχές, με την επένδυση αυτή θα γίνει μια οικονομία στις δαπάνες ίση με 312000 ευρώ ετησίως. Οι ιταλικές αρχές αφαίρεσαν 2500000 ευρώ ως οικονομίες στις δαπάνες για μια περίοδο δέκα ετών. Κατά συνέπεια, οι δαπάνες που θεωρούνται επιλέξιμες από τις ιταλικές αρχές ανέρχονται σε 2200000 ευρώ.
(13) Εγκατάσταση ενός νέου πρόσθετου συστήματος για την αναγέννηση υδροχλωρικού οξέος (μονάδα Ruthner). Το σύστημα αυτό (κλειστού κυκλώματος) θα προστεθεί στο υπάρχον σύστημα που ανάγεται στο 1978 και που κατά τη χρονική περίοδο της επένδυσης έχει μια υπόλοιπη ωφέλιμη ζωή δέκα ετών. Το ανώτατο όριο των εκπομπών που καθορίζονται από τους κανόνες είναι 60 mg/Nmc. Το επίπεδο συγκέντρωσης υδροχλωρικού οξέος στους καπνούς θα μειωθεί από 55 mg/Nmc σε 22 mg/Nmc. Επιπλέον, προκειμένου για ένα σύστημα κλειστού κυκλώματος, οι ρύποι που περιέχονται στα ύδατα δεν θα περάσουν στα λύματα. Η δαπάνη του εξοπλισμού ανέρχεται σε 1550000 ευρώ.
(14) Βελτίωση της μονάδας διήθησης της σκόνης των δευτερευουσών εκπομπών στην υψικάμινο αριθ. 1. Η μονάδα ανάγεται στο έτος 1988 και η υπόλοιπη ωφέλιμη ζωή της κατά τη χρονική περίοδο της επένδυσης είναι δώδεκα έτη. Το ανώτατο επίπεδο εκπομπών που καθορίζεται από τους υποχρεωτικούς κανόνες είναι 100 mg/Nmc. Το επίπεδο συγκέντρωσης της σκόνης θα μειωθεί από 50 mg/Nmc σε 30 mg/Nmc. Η δαπάνη του εξοπλισμού ανέρχεται σε 1550000 ευρώ, εκ των οποίων αφαιρέθηκαν 500000 ευρώ ως δαπάνες μη συνδεδεμένες άμεσα με την προστασία του περιβάλλοντος. Κατά συνέπεια, οι επιλέξιμες δαπάνες ανέρχονται σε 1050000 ευρώ.
(15) Επέκταση κατά 300000 m2 των χώρων υγειονομικής ταφής ειδικών αποβλήτων. Σήμερα, τα απόβλητα μεταφέρονται σε ειδικούς χώρους υγειονομικής ταφής εκτός της περιμέτρου των εγκαταστάσεων της εταιρείας. Η επένδυση αυτή θα εξαλείψει τους κινδύνους που συνδέονται με τη μεταφορά των αποβλήτων. Σύμφωνα με τις ιταλικές αρχές, χάρη στη νέα επένδυση, οι δαπάνες μεταφοράς και υγειονομικής ταφής των αποβλήτων θα μειωθούν από 70 ευρώ ανά τόνο ετησίως σε 15 ευρώ ανά τόνο ετησίως. Η ικανότητα αυτής της επέκτασης ανέρχεται σε 60000 τόνους ετησίως. Η επένδυση ανέρχεται σε 1290000 ευρώ.
(16) Αντικατάσταση των 350 ηλεκτρικών μετασχηματιστών που χρησιμοποιούνται σήμερα (ψύξη με PCB) από νέους (ψύξη με τη χρήση αέρα ή ορυκτελαίου). Η τρέχουσα εθνική νομοθεσία προβλέπει την απόσυρση των μετασχηματιστών με PCB μέχρι το 2010. Οι μετασχηματιστές εγκαταστάθηκαν κατά τις δεκαετίες 1960 και 1970. Η υπόλοιπη ωφέλιμη ζωή τους υπερβαίνει τα 20 έτη. Η επένδυση δεν επιτρέπει οικονομίες επί των δαπανών. Η δαπάνη της επένδυσης ανέρχεται σε 9510000 ευρώ.
III. ΠΑΡΑΤΗΡΗΣΕΙΣ ΤΩΝ ΕΝΔΙΑΦΕΡΟΜΕΝΩΝ
(17) Η UK Steel Association εξέφρασε αμφιβολίες σχετικά με τον περιβαλλοντικό σκοπό των επενδύσεων που αναφέρονται στις αιτιολογικές σκέψεις 11, 13 και 15. Σε ό,τι αφορά τις επενδύσεις που αναφέρονται στις αιτιολογικές σκέψεις 10 και 16, η UK Steel Association ζήτησε από την Επιτροπή να επαληθεύσει εάν οι επενδύσεις αυτές δεν πραγματοποιούνται απλά και μόνο για το λόγο ότι οι υπάρχουσες εγκαταστάσεις έχουν φτάσει στο τέλος της κανονικής ζωής τους. Σε ότι αφορά τις επενδύσεις που αναφέρονται στις αιτιολογικές σκέψεις 9, 12, 14 και 16, η UK Steel Association θεωρεί ότι αυτές μπορούν να επιφέρουν οικονομίες στις δαπάνες, οικονομίες που θα έπρεπε να αφαιρεθούν από τις επιλέξιμες δαπάνες.
IV. ΣΧΟΛΙΑ ΤΗΣ ΙΤΑΛΙΑΣ
(18) Δεδομένου ότι οι αμφιβολίες της Επιτροπής οφείλονταν κατά κύριο λόγο στην έλλειψη πληροφοριών στην κοινοποίηση, οι ιταλικές αρχές περιορίστηκαν στην παροχή των πληροφοριών που έλειπαν.
V. ΑΞΙΟΛΟΓΗΣΗ ΤΗΣ ΕΝΙΣΧΥΣΗΣ
(19) Η ILVA SpA παράγει προϊόντα τα οποία απαριθμούνται στο παράρτημα I της συνθήκης ΕΚΑΧ. Συνεπώς, πρόκειται για επιχείρηση κατά την έννοια του άρθρου 80 της εν λόγω συνθήκης, στην οποία εφαρμόζεται ο κώδικας κρατικών ενισχύσεων προς τη βιομηχανία σιδήρου και χάλυβα.
(20) Ο εν λόγω κώδικας ενισχύσεων προβλέπει στο άρθρο 3 τη δυνατότητα χορήγησης ενισχύσεων στις εταιρείες σιδήρου και χάλυβα για την υλοποίηση περιβαλλοντικών επενδύσεων(4). Οι όροι που πρέπει να πληρούνται για να θεωρηθεί μια τέτοια ενίσχυση συμβιβάσιμη με την κοινή αγορά καθορίζονται στο παράρτημα του κώδικα αυτού και στους κοινοτικούς κανόνες για τις κρατικές ενισχύσεις υπέρ της προστασίας του περιβάλλοντος (στο εξής "οι κοινοτικοί κανόνες του 1994 για τις κρατικές ενισχύσεις υπέρ του περιβάλλοντος").
(21) Σχετικά με το συγκεκριμένο θέμα, είναι σκόπιμο να υπομνησθεί ότι, σύμφωνα με τις περιβαλλοντικές κατευθυντήριες γραμμές του 1994, οι εν λόγω κατευθυντήριες γραμμές δεν καλύπτουν τις ενισχύσεις που φαινομενικά αποσκοπούν στην εφαρμογή μέτρων περιβαλλοντικής προστασίας, αλλά που στην πραγματικότητα είναι ενισχύσεις για επενδύσεις γενικής φύσεως. Οι επιλέξιμες δαπάνες πρέπει να περιορίζονται αυστηρά στις πρόσθετες δαπάνες της επένδυσης που είναι αναγκαίες για την ικανοποίηση των περιβαλλοντικών στόχων(5). Επιπλέον, οι κανόνες καθορίζουν ότι οι ενισχύσεις στις επιχειρήσεις για την προσαρμογή των λειτουργουσών, από δύο τουλάχιστον ετών, εγκαταστάσεων στους νέους υποχρεωτικούς κανόνες πρέπει να τύχουν έγκρισης μέχρι και μιας ανώτατης μεικτής έντασης της τάξης του 15 % των επιλέξιμων δαπανών (σημείο Α, πρώτο εδάφιο) και οι ενισχύσεις υπέρ των επενδύσεων που να επιτρέπουν στην επιχείρηση την υπέρβαση των ισχυόντων περιβαλλοντικών κανόνων ή και που πραγματοποιούνται σε περίπτωση απουσίας κανόνων μπορούν να τύχουν έγκρισης μέχρι ενός ανώτατου ακαθάριστου ύψους 30 % των επιλέξιμων δαπανών (σημείο Β, πρώτο εδάφιο).
(22) Σύμφωνα με το παράρτημα στον κώδικα των κρατικών ενισχύσεων προς τη βιομηχανία σιδήρου και χάλυβα, η Επιτροπή αναλύει το οικονομικό και περιβαλλοντικό πλαίσιο μιας απόφασης για την αντικατάσταση των λειτουργουσών εγκαταστάσεων ή εξοπλισμού. Καταρχήν, δεν μπορεί να θεωρηθεί επιλέξιμη για ενίσχυση μια νέα επένδυση η οποία θα ήταν αναγκαία ούτως ή άλλως για οικονομικούς λόγους ή εξαιτίας της ηλικίας της υφιστάμενης μονάδας ή του υφιστάμενου εξοπλισμού (δηλαδή όταν ο χρήσιμος βίος που απομένει υπολείπεται του 25 %). Πρέπει επίσης να γίνει αφαίρεση οποιουδήποτε πλεονεκτήματος σε ό,τι αφορά τη μείωση των δαπανών παραγωγής.
(23) Όσον αφορά τις επενδύσεις σχετικά με τις αντικαταστάσεις που αναφέρονται στις αιτιολογικές σκέψεις 10, 13, 14 και 16, λαμβανομένου υπόψη ιδίως του γεγονότος ότι δεν θα επιδράσουν στις παραγωγικές εγκαταστάσεις και ότι η υπόλοιπη ωφέλιμη ζωή του εξοπλισμού που αντικαταστάθηκε υπερβαίνει το 25 %, η Επιτροπή θεωρεί ότι οι εν λόγω συνιστούν περιβαλλοντικές επενδύσεις.
(24) Όσον αφορά τις επενδύσεις για τα υποπροϊόντα της γραμμής οπτανθρακοποίησης (βλέπε αιτιολογική σκέψη 9), λαμβανομένου υπόψη του γεγονότος ότι τα αέρια θα επανέλθουν στο δίκτυο και θα ξαναχρησιμοποιηθούν από την εταιρεία, η Επιτροπή θεωρεί ότι τούτο μπορεί να αποτελεί τον κύριο στόχο της επένδυσης. Οι ιταλικές αρχές υποστηρίζουν ότι η επένδυση δεν συνεπάγεται οικονομίες στις δαπάνες. Όμως, αυτό αντιφάσκει με τη δήλωσή τους (η οποία άλλωστε δεν στηρίζεται από αποδεικτικά στοιχεία) σύμφωνα με την οποία οι εκπομπές θα μειωθούν, τόσο ποσοτικά όσο και ποιοτικά, κατά 20 %. Η Επιτροπή, κατά συνέπεια, δεν μπορεί να συμπεράνει ότι η επένδυση θα βελτιώσει σημαντικά την προστασία του περιβάλλοντος όπως απαιτείται από τους κανόνες περιβαλλοντικών ενισχύσεων του 1994. Επιπλέον, από τις επιλέξιμες δαπάνες δεν αφαιρέθηκαν οι οικονομίες επί των δαπανών. Υπό αυτές τις συνθήκες οι αμφιβολίες της Επιτροπής σχετικά με την επιλεξιμότητα αυτής της επένδυσης στις ενισχύσεις για την προστασία του περιβάλλοντος δεν αίρονται.
(25) Όσον αφορά την επένδυση για την εγκατάσταση ενός συστήματος κυλιόμενης ταινίας (βλέπε αιτιολογική σκέψη 12), λαμβανομένων υπόψη των οικονομιών στα γενικά έξοδα της επένδυσης και της περιορισμένης επίπτωσης όσον αφορά την προστασία του περιβάλλοντος, η Επιτροπή θεωρεί ότι αυτή θα υλοποιηθεί για οικονομικούς λόγους και κατά συνέπεια δεν είναι επιλέξιμη για ενίσχυση. Οπωσδήποτε, ακόμη και αφαιρώντας τις οικονομίες από τις δαπάνες που προέκυψαν από την επένδυση, το συμπέρασμα θα ήταν το ίδιο, δηλαδή μη επιλεξιμότητα για ενίσχυση.
(26) Όσον αφορά την επένδυση για την επέκταση των χώρων υγειονομικής ταφής ειδικών αποβλήτων (βλέπε αιτιολογική σκέψη 15), η Επιτροπή παρατηρεί ότι η εν λόγω επένδυση δεν συνεπάγεται τόσο μείωση της ρύπανσης, όσο μάλλον μείωση των δαπανών επεξεργασίας των αποβλήτων. Οι μειώσεις των δαπανών είναι εκ των πραγμάτων τέτοιες που αντισταθμίζουν ευρέως την επένδυση. Με αυτά τα δεδομένα, η Επιτροπή θεωρεί ότι η επένδυση αυτή θα υλοποιηθεί μάλλον για οικονομικούς λόγους και κατά συνέπεια δεν είναι επιλέξιμη για ενίσχυση. Οπωσδήποτε, ακόμη και αφαιρώντας τις οικονομίες στις δαπάνες που προέκυψαν από την επένδυση το συμπέρασμα θα ήταν το ίδιο, δηλαδή μη επιλεξιμότητα για ενίσχυση.
(27) Όσον αφορά την επένδυση για την εγκατάσταση ενός συστήματος παρακολούθησης των εκπομπών των κλιβάνων οπτανθρακοποίησης και της μονάδας επίτηξης (βλέπε αιτιολογική σκέψη 11), η Επιτροπή παρατηρεί ότι αν και αυτή προορίζεται για την τήρηση των υποχρεώσεων που επιβάλλουν οι περιφερειακές αρχές, η εγκατάσταση δεν προορίζεται για τη μείωση ή για την εξάλειψη της ρύπανσης και των περιβαλλοντικών ζημιών, δηλαδή να προσαρμόσει τις μεθόδους παραγωγής (όπως απαιτείται από το σημείο 3.2.1 των κανόνων για τις ενισχύσεις στο περιβάλλον του 1994), αλλά απλά να μετρήσει τα πραγματικά επίπεδα ρύπανσης. Υπό αυτές τις συνθήκες, η επένδυση δεν είναι επιλέξιμη για ενισχύσεις για την προστασία του περιβάλλοντος.
(28) Όσον αφορά την επένδυση για την αντικατάσταση των ηλεκτρικών μετασχηματιστών (βλέπε αιτιολογική σκέψη 16), η Επιτροπή παρατηρεί ότι τα νέα μηχανήματα έχουν ως στόχο την προσαρμογή στις νέες υποχρεώσεις του νόμου και ότι θα μειώσουν ή θα εξαλείψουν τη ρύπανση. Σύμφωνα με το σημείο 3.2.Α των κανόνων ενισχύσεων για το περιβάλλον του 1994, το ανώτατο όριο ενίσχυσης για την επένδυση αυτή είναι ίσον με το ακαθάριστο 15 % των επιλέξιμων δαπανών, ήτοι 1426500 ευρώ.
(29) Όσον αφορά τις επενδύσεις που περιγράφονται στις αιτιολογικές σκέψεις 10, 13 και 14, η Επιτροπή σημειώνει ότι οι εν λόγω επενδύσεις θα επιτρέψουν την επίτευξη σημαντικά ανωτέρων επιπέδων προστασίας του περιβάλλοντος και ότι έχουν αφαιρεθεί οι οικονομίες στις δαπάνες που προέκυψαν από την επενδύσεις. Σύμφωνα με το σημείο 3.2.Β των κανόνων ενισχύσεων για το περιβάλλον του 1994, το ανώτατο όριο ενίσχυσης για τις επενδύσεις αυτές ανέρχεται στο ακαθάριστο 30 % των επιλέξιμων δαπανών, ήτοι 1167600 ευρώ.
(30) Μια περίληψη των επιλέξιμων δαπανών και των ανωτάτων ορίων ενίσχυσης που επιτρέπονται βάσει των κανόνων ενισχύσεων για το περιβάλλον του 1994 εμφανίζεται στον ακόλουθο πίνακα:
ΘΕΣΗ ΠΙΝΑΚΑ
(31) Υπό αυτές τις συνθήκες, λαμβανομένου υπόψη του γεγονότος ότι η ενίσχυση θα συνίσταται μόνο στην πρώτη δόση των ενισχύσεων που εγκρίθηκαν, δηλαδή 980000 ευρώ (βλέπε αιτιολογική σκέψη 8), η ένταση της ενίσχυσης είναι σύννομη με τον κώδικα ενισχύσεων στη χαλυβουργία.
VI. ΣΥΜΠΕΡΑΣΜΑ
(32) Υπό το φως των όσων εξετέθησαν ανωτέρω, η κρατική ενίσχυση 980000 ευρώ που η Ιταλία προτίθεται να χορηγήσει στην ILVA SpA δυνάμει του νόμου αριθ. 488/92 για τα σχέδια που αναφέρθηκαν στην αιτιολογική σκέψη 30 είναι συμβιβάσιμη με την κοινή αγορά. Όσον αφορά το υπόλοιπο της κοινοποιηθείσας ενίσχυσης, έχοντας υπόψη την απόσυρση της κοινοποίησης (βλέπε αιτιολογική σκέψη 4), η κινηθείσα στις 18 Φεβρουαρίου 2002 διαδικασία περατώνεται,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση ύψους 980000 ευρώ που η Ιταλία προτίθεται να χορηγήσει, δυνάμει του νόμου αριθ. 488/92, στην ILVA SpA, για σχέδια που θα υλοποιηθούν στην έδρα του Τάραντα, είναι συμβιβάσιμη με την κοινή αγορά.
Άρθρο 2
Η παρούσα απόφαση απευθύνεται στην Ιταλική Δημοκρατία.
Βρυξέλλες, 17 Ιουλίου 2002.

Labels: 1
4
19
20
18